Diari Oficial de la Generalitat Valenciana


Sumari del DOGV 3477, del 20-04-1999 (1999/3292)

DECRET 52/1999, de 19 d'abril, del Govern Valencià, pel qual s'aprova l'oferta d'ocupació pública de personal docent no universitari dependent de la Conselleria de Cultura, Educació i Ciència de la Generalitat Valenciana per a l'any 1999.
----------------------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1999/04/19/52/dof/vci/html**

### Dades del document

Número de DOGV
:   3477

Data del DOGV
:   20-04-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/3292


Data del document
:   19-04-1999

Organisme emissor
:   Conselleria d'Economia, Hisenda i Administració Pública

Tipus de document
:   Decret

Descriptors 

:   * ensenyament d'idiomes
    * oferta d'ocupació
    * concurs administratiu
    * ensenyament primari
    * ensenyament professional
    * ensenyament secundari
    * formació professional
    * personal docent

DECRET 52/1999, de 19 d'abril, del Govern Valencià, pel qual s'aprova l'oferta d'ocupació pública de personal docent no universitari dependent de la Conselleria de Cultura, Educació i Ciència de la Generalitat Valenciana per a l'any 1999. [1999/X3292]
  
L'article 30, apartat 1, de la Llei 11/1998, de 29 de desembre, de Pressupostos de la Generalitat Valenciana per a l'exercici 1999, estableix que "durant l'any 1999, les convocatòries per a ingrés de nou personal es concentraran en els sectors, funcions i grups que es consideren prioritaris o que afecten el funcionament dels serveis públics essencials. En tot cas, el nombre de places de nou ingrés haurà de ser inferior al 25 per cent de la taxa de reposició d'efectius", i el paràgraf tercer afegeix que "no obstant el que disposa el paràgraf primer d'aquest apartat, podran convocar-se els llocs o les places que, estant pressupostàriament dotats i inclosos en les relacions de llocs de treball o plantilles degudament aprovades, es troben ocupats interinament o temporalment". L'apartat 2 d'aquest article estableix que el Govern Valencià podrà autoritzar, a través de l'oferta d'ocupació pública, a proposta de la Conselleria d'Economia, Hisenda i Administració Pública i a iniciativa de les conselleries competents per raó de la matèria, constant l'informe favorable de la Direcciò General de Pressupostos, la convocatòria dels llocs o places a què es refereix l'últim paràgraf de l'apartat 1 d'aquest article.
  
L'article 5 del Reial Decret 850/1993, de 4 de juny, pel qual es regula l'ingrés i l'adquisició d'especialitats en els cossos de funcionaris docents a què fa referència la Llei Orgànica 1/1990, de 3 d'octubre, d'Ordenació General del Sistema Educatiu, estableix com a condició la publicació de l'oferta d'ocupació docent prèvia a la realització de les convocatòries per a la provisió de les places vacants autoritzades en les esmentades ofertes d'ocupació.
  
D'altra banda, el Text Refós de la Llei de la Funció Pública Valenciana, en la disposició transitòria primera, estableix la possibilitat que el personal laboral que estiga ocupant llocs de treballs classificats en les relacions de llocs de treball com de naturalesa funcionarial puga integrar-se al règim administratiu funcionarial, sempre que estiga en possessió de la titulació requerida per al lloc que ocupa. Referent al procediment, la Llei 31/1990, de 27 de desembre, de Pressupostos Generals de l'Estat per a 1991, crea en l'article 37.1 un torn específic que denomina de "Places afectades per l'article 15 de la Llei de Mesures".
  
Per tot això, en compliment de l'article 30 de la Llei 11/1998, de 29 de desembre, de Pressupostos de la Generalitat Valenciana per a l'exercici 1999, en relació amb l'article 22 del Decret Legislatiu de 24 d'octubre de 1995, del Govern Valencià, pel qual s'aprovà el Text Refós de la Llei de la Funció Pública Valenciana, i l'article 2 del Decret 69/1986, de 2 de juny, del Govern Valencià, i del que preveu la disposició addicional 10, apartat 1, i disposició addicional 14, apartats 2 i 3, de la Llei Orgànica 1/1990, de 3 d'octubre, d'Ordenació General del Sistema Educatiu, a iniciativa del conseller de Cultura, Educació i Ciència, previ informe favorable de la Direcciò General de Pressupostos i a proposta del conseller d'Economia, Hisenda i Administració Pública, oïts els sindicats de l'ensenyament representats en la Mesa Sectorial, i prèvia deliberació del Govern Valencià, en la reunió del dia 19 d'abril de 1999,
  
DECRETE
  
Article 1
  
S'aprova l'oferta d'ocupació pública docent per a 1999 en els termes que s'estableixen en aquest decret.
  
Article 2
  
1. D'acord amb el que estableix la Llei 13/1982, de 7 d'abril, d'Integració Social dels Minusvàlids, en les proves selectives, incloses les corresponents a la promoció interna, seran admeses les persones amb minusvalideses en igualtat de condicions que els altres aspirants.
  
Les convocatòries per a la provisió de llocs d'esta oferta no establiran exclusions per minusvalideses, llevat els casos en què siguen incompatibles amb el desenvolupament de les tasques o funcions corresponents.
  
2. S'establirà una reserva no inferior al 3% de les vacants per a ser cobertes entre personal amb discapacitats de grau igual o inferior al 33%, de manera que progressivament s'assolisca el 2% dels efectius totals del personal docent de la Generalitat Valenciana sempre que superen les proves selectives. L'opció de llocs reservats haurà de formular-se en la sol·licitud de participació en les convocatòries, la qual cosa hi haurà de ser indicada expressament.
  
Article 3
  
En l'oferta s'inclouen les vacants dotades en els pressupostos de la Generalitat Valenciana per a 1999, la provisió de les quals es preveu realitzar durant el present exercici, amb el detall següent:
  
Grup A
  
Cos de professors d'Ensenyament Secundari: 230.
  
Cos de professors d'Escoles Oficials d'Idiomes: 15.
  
Total grup A: 245.
  
Grup B
  
Cos de Mestres: 975.
  
Cos de professors tècnics de Formació Professional: 35.
  
Total grup B: 1010.
  
DISPOSICIONS ADDICIONALS
  
Primera
  
La instrumentació de les proves selectives per a l'ingrés en l'administració de la Generalitat Valenciana, que es derive de les convocatòries objecte d'esta oferta d'ocupació pública, es realitzarà mitjançant la Conselleria de Cultura, Educació i Ciència. Estes proves es concretaran en les respectives convocatòries segons el nombre de vacants i naturalesa jurídica d'estes.
  
Segona
  
Les proves selectives d'accés als cossos docents que es convoquen pel torn que estableix l'article 37.1 de la Llei 31/1990, de 27 de desembre, denominat de "Places afectades per l'article 15 de la Llei de Mesures", es portaran a terme mitjançant convocatòria que incloga únicament l'esmentat torn.
  
Els requisits de titulació i el sistema de selecció aplicat al personal laboral en llocs docents d'ensenyament no universitari inclosos en les dites convocatòries seran els establits per a l'ingrés en la funció pública docent, si bé es podran suprimir aquells exercicis que es corresponguen amb coneixements ja acreditats en les proves que s'hagueren superat per a accedir a la condició laboral.
  
DISPOSICIONS FINALS
  
Primera
  
Els llocs de treball inclosos en la present oferta d'ocupació pública no podran tenir cap modificació en la seua classificació fins després d'haver-se realitzat les corresponents proves selectives i la provisió dels corresponents llocs de treball.
  
Segona
  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 19 d'abril de 1999
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller d'Economia, Hisenda i Administració Pública,


Còpia Permalink ELI